Hei, denne artikkelen er over ett år gammel og kan inneholde utdatert informasjon

Martin Ødegaard (19) begynner virkelig å få sving på fotballkarrieren i Nederland. Han har scoret to lekre mål for Vitesse denne sesongen. Og søndag var han involvert i alle scoringene da laget slo Willem II 3-1 på bortebane.

Vitesse ligger nå på fjerdeplass i Æresdivisjonen. Og mandag møtes han av hyggelige overskrifter, blant annet i lokalavisa De Gelderlander.

Avisa kaller ham for «en arkitekt» i Vitesse etter 3-1-seieren søndag. Det heter at nordmannen «behandler ballen som fløyel» og at han har en «dødelig pasningsfot».

Videre heter det at trener Leonid Slutskij har gitt ham en fri rolle på høyrekanten. I retur får han «en magiker som stadig tar form».

- Jeg får mye frihet i Vitesse. Det gjør meg bra. Jeg er ikke en typisk ving, jeg har frihet. Samarbeidet med Vjatsjeslav Karavajev og Matus Bero på høyresida fungerer bra. Da kommer jeg også til min rett, sier Ødegaard til avisa.

Vitesse ledet 3-0 foran 11 879 tilskuere, før Willem II reduserte tre minutter før slutt. Ødegaard var involvert i oppbyggingen til to av målene og hadde assist på det tredje.

Et stykke unna

Den tidligere Strømsgodset-spilleren kom til Vitesse i august. Det skjedde etter sesongoppkjøring med Real Madrid, men foreløpig er han et stykke unna førsteelleveren der. Ødegaard og Madrid-klubben ble enige om et nytt utlån, og denne gang falt valget på Vitesse. Forrige sesong var han i Heerenveen.

I Nederland er PSV Eindhoven og Ajax fullstendig suverene. Men Vitesse slåss med Feyenoord om en tredjeplass. Og Ødegaard er blitt en viktig figur på laget.

- Dette var min beste kamp for Vitesse, sier han om møtet med Willem II.

- Jeg føler at det går bedre og bedre.

Ukas lag

De Gelderlander har ham på ukas lag for andre gang på rad. Den nederlandske kommentatoren Arman Avsaroglu sier ifølge nettavisa Voetbalzone at Ødegaard er god nok for klubber som PSV Eindhoven og Ajax.

For Vitesse har han ett mål i serien og ett i cupen. I serien er han også oppført med to assist.

Da Norge spilte mot Slovenia og Kypros i Nations League denne måneden, kom han innpå begge gangene og gjorde sine saker bra. Da hadde han nettopp scoret for Vitesse, noe som gjorde at han fikk en super tilbakemelding fra Real Madrid.

- Jeg fikk en gratulasjon. Og de sa at det var bra, fortalte Ødegaard til Dagbladet.

Storklubben følger 19-åringen tett. Han har kontrakt fram til 2021, men er lånt ut til Vitesse denne sesongen. Laget møter Emmen hjemme lørdag.

Norge spiller ikke landskamper igjen før i mars. Da er det EM-kvalifisering som gjelder. Trekningen av gruppene finner sted i Dublin 2. desember.

PS: Du kan se et utdrag av søndagens Vitesse-kamp her.

Tabell PSV Eindhoven 13 13 0 0 46 - 5 39 Ajax 13 11 1 1 40 - 5 34 Feyenoord 12 8 2 2 23 - 13 26 Vitesse 13 6 3 4 21 - 15 21 Utrecht 13 6 3 4 20 - 14 21 Heracles 13 6 2 5 25 - 27 20 AZ Alkmaar 13 5 4 4 24 - 20 19 Venlo 12 5 4 3 16 - 14 19 Fortuna Sittard 13 4 4 5 26 - 24 16 Den Haag 13 4 3 6 17 - 27 15 Excelsior 13 4 3 6 19 - 31 15 Heerenveen 13 3 5 5 24 - 30 14 Willem II 13 3 4 6 21 - 26 13 Emmen 13 3 4 6 15 - 28 13 PEC Zwolle 13 3 2 8 14 - 24 11 Groningen 13 3 1 9 12 - 24 10 De Graafschap 13 3 1 9 12 - 31 10 Breda 13 2 2 9 13 - 30 8 Reagerer på hoppstart: - Trist